無綫劇《逆天奇案2》昨晚(8日)一集,復合成功的Nic Sir(黃智賢Ben飾)和Hazel(蔣祖曼Joman飾)關係再有新變化!Nic Sir借意約Hazel到長洲吃海鮮,實質是在船上炮製驚喜求婚。Nic Sir準備好大束鮮花和閃爆求婚戒指,跪地向Hazel求婚,並發表愛的宣言,但Hazel婉拒Nic Sir求婚,原來Hazel受父母離婚影響,對婚姻有恐懼。
船上求婚場口雖然氣氛浪漫,但拍攝過程相當辛苦,Joman受訪時透露:「上輯都有拍過船上戲,有咗上次經驗都知道時間比較趕,我哋做足準備。當日天氣係超級無敵咁熱,雖然我着到唔係好厚,但我真係好大汗,拍到身水身汗,反而阿Ben佢就好犀利,佢仲要着西裝3件套,但佢真係完全冇汗出,佢話拍古裝拍到已經習慣熱嗰種感覺,話自己冇汗出㗎喇,呢啲真係經驗嚟,我都好希望練到冇汗出!」
講到今輯與Ben再續前緣,Joman表示默契十足,現在2人在另一套劇再次合作。另外,劇中打戲連場的Ben在Ig上載做Gym相,阿Ben半裸曬爆肌身材,胸肌和腹肌相當結實,56歲的Ben表示:「練的是身體;磨的是鬥志!為新角色裝備自己!」
昨晚一集另一焦點人物,非飾演Nic Sir爸爸福伯的李龍基莫屬,劇情講到他無辜捲入黑社會非法收樓事件,意外爆出福伯原來是大地主,除了自住2個單位和2個舖位外 ,還隱瞞Nic Sir收埋了6個舊樓單位!曾有報道指投資有道的基哥,名下有7個物業,更有「深圳樓王」之稱,有網民笑言他戲如人生:「戲裏戲外都係大地主!」